Bantom: Staytus kan WP nog uit ellende red | Netwerk24
Bantom: Staytus kan WP nog uit ellende red
Ronald Bantom sê Saru se ingrepe wys hy en ander raadslede was in die kol. Foto: Argief
Ronald Bantom glo nou dit was 'n fout om in 2018 'n veldtog te voer vir Zelt Marais om as president van die Westelike Provinsie Rugbyunie (WPRU) verkies te word, maar dink ook dat hy en ander uitvoerende raadslede in die kol was met hul omstrede handelinge die afgelope paar maande.
Behalwe daarvoor dat Bantom in sy hoedanigheid as vise-president die hoofbepalings van 'n ooreenkoms met Staytus Cape vir 'n eiendomsontwikkelingstransaksie onderteken het, het hy en vier ander raadslede – Reuben Riffel, Mario Williams, Anele Zita en Quintin van Rooyen – 'n hofaansoek gebring om onder meer 'n bevel te kry waarvolgens Marais uit sy amp gedwing sou word. Elkeen van hulle – asook die ander tydelik geskorste raadslid, Junaid Moerat – was vroeër bondgenote van Marais.
Presies hoe die WPRU se dissiplinêre strukture gaan werk noudat die unie onder administrasie geplaas is deur die Suid-Afrikaanse Rugbyunie (Saru), is nog onduidelik. Bantom sê wel dat hy steeds voorberei om op 21 Oktober voor 'n tugverhoor te verskyn en soek bandopnames van raadsvergaderings wat hy glo sy en ander raadslede se onskuld sal bewys. Hulle word in breë terme daarvan beskuldig dat hul optrede, deur hof toe te gaan, teen die belang van die WPRU ingedruis het.